Dis nou die een ding waaroor ’n mens nie sou verwag sy is onseker nie – sy is dan pas as Suid-Afrika se heel mooiste onder al die mooistes gekroon.
“In my grootwordjare het ek altyd gevoel ek moet myself aan mense bewys, want jy kan nie by ’n vertrek instap en verwag mense moet tot in jou hart kan kyk nie,” vertel sy die oggend nadat sy as ons nuwe Mej. Suid-Afrika aangewys is.
Tamaryn Green van die Paarl in die Wes-Kaap is pas as Mej. Suid-Afrika gekroon en sien uit na die avonture wat dit vanjaar sal bring. Foto: Lubabalo Lesolle
“Dit was nog altyd my droom,” vertel sy. “Toe ek jonger was, het ek altyd na die Mej. Suid-Afrika-kompetisie gekyk en al die pragtige vroue vol selfvertroue gesien en ek wou ook so wees.
As leerder aan die Sekondêre Skool New Orleans in die Paarl het sy die Mej. New Orleans-titel verower. Sy was ook die eerste prinses in die Mej. Drakenstein-kompetisie wat die munisipaliteit aangebied het.
Studie is vir die hele gesin belangrik. Albei haar ouers werk in die opvoedkunde – haar ma as ’n onderwyseres en haar pa as ’n leerplanraadgewer.
So opgewonde soos wat sy is om Mej. Suid-Afrika te wees, so bang is sy “ek verloor myself. Ek hoop ek sal dwarsdeur my jaar nederig bly en nooit vergeet waar ek vandaan kom nie.”
Sy word geïnspireer deur Rolene Strauss, die voormalige Mej. Suid-Afrika wat in 2014 ook as Mej. Wêreld gekroon is.